钦定古今图书集成/明伦汇编/氏族典/第110卷 > 崔模
## 钦定古今图书集成/明伦汇编/氏族典/第110卷 > 崔模

按《魏书崔辩传》：“辩子模，字叔轨，起家奉朝请，历太尉
祭酒、尚书金部郎中、太尉主簿，转中郎，迁太子家令，
以公事免。神龟中，诏复本资，除冠军将军、中散大夫，
出除鲁阳太守。正光二年，襄阳民密求款附，诏模为
别将，率众赴之，坐不克，免官。及萧宝夤讨关陇，引模
为西征别将，屡有战功，除持节光禄大夫、都督别道”
诸军事，加安东将军。万俟丑奴南侵，模以功封槐里
县开国伯。后假征东将军，行岐州事。未几，击贼入深，
没于陈。赠抚军将军、相州刺史。永熙中，追录前勋，又
赠都督定相冀三州诸军事、骠骑大将军、仪同三司、
相州刺史。